钦定古今图书集成/历象汇编/历法典/第011卷 > 唐一
## 钦定古今图书集成/历象汇编/历法典/第011卷 > 唐一

### 高祖武德二年始用戊寅元历

按《唐书高祖本纪》不载。　按《历志》，“唐终始二百九十
馀年，而历八改。初曰《戊寅元历》，曰《麟德甲子元历》，曰
《开元大衍历》，曰《宝应五纪历》，曰《建中正元历》，曰《元和
观象历》，曰《长庆宣明历》，曰《景福崇元历》而止矣。”高祖
受禅，将治新历，东都道士傅仁均善推步之学，太史
令庾俭、丞傅奕荐之。诏仁均与俭等参议，合受命岁
名为《戊寅元历》，乃列其大要，所可考验者有七：曰唐
以戊寅岁甲子日登极，历元戊寅日起甲子，如汉太
初，一也；冬至五十馀年辄差一度，日短星昴，合于《尧
典》，二也；周幽王六年十月辛卯朔入蚀限，合于《诗》，三
也；鲁僖公五年壬子冬至，合《春秋》命历序，四也；月有
三大三小，则日蚀常在朔，月蚀常在望，“五也；命辰起
子半，命度起虚，六符阴阳之始，六也；立迟疾定朔，则
月行晦不东见，朔不西脁，七也。”高祖诏司历起二年
用之，擢仁均员外散骑侍郎。